Den tyske filmen «Troens seier» er propagandadokumentaren fra nasjonalsosialistenes partikongress 1933 («Rikspartidagen for seier»). Bildet viser partiets «fører» og Tysklands rikskansler Adolf Hitler som taler til uniformerte medlemmer i velregisserte parader og imponerende massemønstringer.  Foto: Deutsches Bundesarchiv 
Hitler og SA-lederen Ernst Röhm gjør «hitlerhilsen» under de tyske nasjonalsosialistenes partikongress i 1933. Da Röhm falt i unåde året etter, ble drept og minnet om ham skulle utslettes, ble alle kopier av *Troens seier*, propagandafilmen fra arrangementet, ødelagt.  Foto: Deutsches Bundesarchiv 
***Troens seier*** (tysk: *Sieg des Glaubens*) er en tysk dokumentar- og propagandafilm fra 1933. Filmen er regissert av den berømte filmskaperen Leni Riefenstahl og skildrer det tyske nazistpartiet NSDAPs partikongress i Nürnberg i 1933, *Reichsparteitag des Sieges* («Rikspartidag for seier»). Filmen viser blant annet partilederen Adolf Hitler og uniformerte partimedlemmer i teatralske og pompøse massemønstringer. 

Filmen ble etterfulgt av Leni Riefenstahls mer kjente «Viljens triumf» fra en tilsvarende rikspartidag i 1934. Den regnes som en av tidenes mest forføreriske og betydningsfulle propagandafilmer.

Innhold
-------

«Troens seier» viser begivenheter fra NSDAPs rikspartidager i kronologisk rekkefølge fra 30. august til 3. september 1933. Filmen har ikke voiceover og få forklarende titler. Den benytter isteden et både ekspressivt og romantisk bildespråk med imponerende tablåer, dramatiske vinkler og dvelende, følelsesladde nærbilder. 

### Scener fra filmen

* Partilederen Adolf Hitlers ankomst til Nürnberg
* Ordføreren i Nürnberg ønsker NSDAP velkommen
* Åpningen av kongressen
* Zeppelinfeltet og paraden av NSDAPs ledere
* Hitlerjugend
* SA-paraden
* Hitlers tale

### Filmbrosjyre

I forbindelse med markedsføring av filmen ble det utgitt en åttesiders rikt illustrert brosjyre om filmen.

* Side 1 er en reproduksjon av filmplakaten
* Side 2 viser bilde av Hitler og nazilederne på arenaen Zeppelinfeltet og faktainformasjon om filmen
* Side 3 viser et bilde fra Zeppelinfeltet med en kort tekst og en ung gutt med Hitler-hilsen
* Side 4 og 5 viser en billedcollage med Hitler, Julius Streicher, Ernst Röhm og Joseph Goebbels.
* Side 6 viser bilde av Hitler og Hess under kongressen
* Side 7 viser Hitler og Röhm foran æreshallen på Luitpold-arenaen med en Horst Wessel-fane
* Side 8 viser Hitler og Röhm innklippet foran marsjerende SA-soldater

Erstattet av «Viljens triumf»
-----------------------------

Filmen viser Ernst Röhm, leder for partiets «gatetropper» Sturmabteilung (SA), som på den tiden var den nest mektigste personen i det tyske riket. Året etter, under de lange knivers natt i juni 1934, ble Röhm og flere av hans løytnanter i den paramilitære styrken henrettet etter ordre fra Hitler. Alle henvisninger og forbindelser til Röhm skulle fjernes fra tysk historie. Det innebar en destruksjon av alle filmkopier av «Troens seier». Den enda mer storslåtte propagandafilmen fra rikspartidagene året etter, Leni Riefenstahls «Viljens triumf», ble laget for å erstatte «Troens seier». Disse filmene har en del felles scener, selv om «Viljens triumf» i hovedsak inneholder opptak fra rikspartidagen i 1934.

Filmskaperen Leni Riefenstahl besøkte Storbritannia i april 1934 for å diskutere sine filmteknikker på et stort universitet. Det er under denne reisen at et eksemplar av filmen blir kopiert. Denne ble funnet igjen etter over 60 år og er den eneste kjente overlevende kopien. Denne kopien er under beskyttelse av Das Bundesarchiv og rettighetene er administrert gjennom *Transit Film München*.

Se også
-------

* Leni Riefenstahl, tysk filmregissør
* Rikspartidagene, det tyske nazistpartiets partikongresser 1933-1938

Referanser
----------

1. ↑  Her kan du se brosjyrebildene (med nederlandsk tekst)

Eksterne lenker
---------------

* (en) *Troens seier* på Internet Movie Database Rediger på Wikidata

* (en) *Troens seier* på AllMovie Rediger på Wikidata

* (nl) *Troens seier* på MovieMeter Rediger på Wikidata

* (de) *Troens seier* på filmportal.de Rediger på Wikidata

* (en) *Troens seier* på Turner Classic Movies Rediger på Wikidata
* Riefenstahls sider om filmen
* International Historical Films

|  |  |
| --- | --- |
| Oppslagsverk/autoritetsdata | VIAF **·** GND
 |

Portal: Film